पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. रैनक बाजार से शॉपिंग के बाद बहन के साथ घर लौट रही महिला का चीमा चौक के पास रविंदर नगर में पर्स झपट लिया गया। पर्स में पौने चार लाख रुपए के गहने और पंद्रह हजार रुपए थे। वारदात रात करीब आठ बजे हुई।
हिमाचल प्रदेश के बद्दी में रहने वाली विनीता जोशी ने बताया कि वह रविंदर नगर में रहने वाले भाइयों के पास आई थी। उनके एक भाई विनोद सिंचाई विभाग से रिटायर हैं, जबकि दूसरे प्रबोध भी वहीं रहते हैं। शनिवार को वह अपनी बहन सुनीता मेनन के साथ शॉपिंग करने गई थी।
खरीदारी करके रात करीब आठ बजे रिक्शा से लौट रही थी। साथ में बहन बैठी थी। घर से कुछ पहले बाइक पर आए दो युवकों ने पर्स झपटा और फरार हो गए। उन दोनों ने शोर भी मचाया, लेकिन युवक किसी की पकड़ में नहीं आ सके। विनीता जोशी बद्दी के किड्स जी अमरावती विद्यालय की प्रिंसिपल हैं। बहन सुनीता नंगल में रहती हैं और हाउसवाइफ हैं। दोनों छुट्टियां बिताने के लिए जालंधर में भाई के पास आई हुई हैं।
बस्ती बावा खेल से सटे न्यू रतन नगर की अविनाश रानी ने बताया कि सुबह घर के पास ही सैर करने गई थी। लौटते वक्त वह घर की बैकसाइड वाली गली में पहुंची, तभी युवकों ने घेर लिया। एक युवक बाइक से उतरा और बालियां झपट लीं।
संतोखपुरा से सटे सराभा नगर की रहने वाली बलवीर कौर ने बताया कि वह सुबह साढ़े सात बजे दूध लेने जा रही थी। पीछे से अचानक किसी ने चुनरी खींच दी। मुड़कर देखा तो दो युवक थे। एक ने कनपटी पर पिस्तौल तान दी और दूसरे ने बालियां छीन ली। जाते समय गला भी दबाया और फरार हो गए। एसीपी वेस्ट रविंदर पाल संधू के अनुसार युवकों को पकडऩे के लिए योजना बनाई जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn